ВЛКСМ-р илъэси 100 зэрырикъур ягъэлъапIэ
Лениным и цIэр зезыхьэ союзпсо коммунист щIалэгъуалэ зэгухьэныгъэр (ВЛКСМ) къызэрызэрагъэпэщрэ илъэси 100 зэрырикъум и щIыхькIэ республикэм и щIыналъэ псоми Iуэху гуапэхэр щокIуэкI. Къэбэрдейр Урысейм зэрыгухьэрэ илъэс 400 зэрырикъуам и щIыхькIэ щыIэ утым деж жэпуэгъуэм и 28-м щызэхэтащ абы егъэщIылIа гуфIэгъуэ Iуэху дахэ.
КПРФ-м республикэм щиIэ и къудамэхэм утыкум деж щагъэуват пщыIэ плъыжь цIыкIу дахэхэр. Абыхэм ирагъэблагъэрт къызэхуэсахэр, ягъэхьэщIэрт, гукъэкIыжхэр я куэдти, зэдэуэршэрырт, къэралым, республикэм щыпсэухэр нэхъ зыгъэпIейтейхэм тепсэлъыхьырт. Макъамэ театрым и бжэIупэм концерт щатащ зи IэщIагъэкIэ артистхэм я мызакъуэу, КПРФ-м хэтхэу гъуазджэ и лъэныкъуэкIэ зэфIэкI зыбгъэдэлъхэм, иджырей комсомолым хэтхэм, пионерхэм. Куэдым я щIалэгъуэр ягу къэзыгъэкIыж уэрэдхэр щыIурт, усэхэм къеджэрт пионерхэр, школакIуэ ныбжьыщIэхэр.
КПРФ-м и Къэбэрдей-Балъкъэр щIыналъэ къудамэм псэуныгъэм, политикэм ехьэлIа IуэхухэмкIэ и комитетым и секретарь Къумал Заурбэч къызэхуэсахэм ехъуэхъуащ.
— Фи махуэ фIыуэ, ныбжьэгъу лъапIэхэ! Дэ псори сыт хуэдиз къэдгъэщIами псэкIэ комсомолым ды- къыхэнащ. Ар илъэси 100 ирикъуми, иджыри щIалэщ, — жиIащ абы. — Дэ дрогушхуэ а зэгухьэныгъэм лIыгъэрэ лэжьыгъэкIэ псыхьауэ къи-кIуа гъуэгуанэм, абы къэралымрэ республикэмрэ ехъулIэныгъэ яIэн папщIэ зэфIигъэкIахэм. Комсомолым быдэу епхащ етIощIанэ лIэщIыгъуэм ди къэрал абрагъуэм щызэфIагъэкIа Iуэхушхуэ псори.
Фэри фхуэдэу, сэри срогушхуэ комсомолым сызэрыхэтам. Абы къыхэкIыу сэ, мыбдеж къызэхуэсам я цIэкIэ комсомолым фIыщIэшхуэ хузощI зыдужьынымкIэ, ди акъылыр псыхьынымкIэ быдэу щIэгъэкъуэн къызэрытхуэхъуам папщIэ.
Къумалым къыхигъэщхьэхукIащ, ВЛКСМ-р щымыIэжми, абы и Iуэхур щIалэхэмрэ хъыджэбзхэмрэ зэрагъэкIуатэр. ЩIалэгъуалэм и Ленин коммунист союзым хэтщ къэралым и щIыналъэ 80-м щыщ цIыху мин 25-рэ. Иужь зэманым апхуэдэ зэгухьэныгъэм хыхьащ республикэм и щIалэ, хъыджэбз 250-рэ.
Зэхыхьэм къыщыпсэлъащ Налшык къалэм, республикэм и районхэм я лIыкIуэхэр. НэхъыжьыфIхэр ныбжьыщIэхэм ядэгуэшащ комсомолым ехьэлIа я гукъэкIыжхэмкIэ.
Къумал Заурбэч, КПРФ-м и щIыналъэ къудамэм и комитетхэм я секретархэу Андросов Александр, Къанэмэт Замир сымэ комсомол билетхэр иратащ а зэгухьэныгъэм щIэуэ хыхьахэм. Ахэр ныбжьыщIэхэм ехъуэхъуащ ехъулIэныгъэ яIэну, я мурадхэм лъэIэсыну.
Дзэ къулыкъум и ветеран, комсомолым жыджэру хэта, нэхъыжьыфI Мэремкъул Лиуан а зэгухьэныгъэм теухуа усэ къеджащ, уэрэди игъэзэщIащ.
Ленин комсомолыр илъэси 100 зэрырикъум ехьэлIа дамыгъэ лъапIэхэр иратащ мы гуфIэгъуэ зэхыхьэр зыгъэхьэзырахэм яхэта, парт лэжьыгъэмкIи жыджэр коммунистхэм. Абыхэм ящыщщ республикэм и Къэрал филармонием и уэрэджыIа-кIуэ цIэрыIуэ Къул ФатIимэ. Абы уэрэд жиIащ, къызэхуэсахэм я гукъыдэжыр къиIэту.
Дэтхэнэри щIыхьэ хъурт пщыIэ цIыкIухэм, Iэнэхэм къытрагъэува ерыскъыхэр зыIуагъахуэрт, макъамэ дахэ Iурт.
Къалэдэсхэми хьэщIэхэми ялъэгъуахэр гунэс ящыхъуауэ зэбгрыкIыжащ.
УАРДЭ Жантинэ.
Сурэтхэр Верниковская Юлие трихащ.
